На основу члана 16. став 1. тачка 7) Закона о предметима опште употребе ("Службени гласник РС", број 25/19),

Министар здравља доноси

**ПРАВИЛНИК**   
**О ОБРАСЦУ ПОТВРДЕ О ЗДРАВСТВЕНОЈ ИСПРАВНОСТИ (ЕНГ. HEALTH CERTIFICATE) И ПОТВРДЕ О СЛОБОДНОЈ ПРОДАЈИ (ЕНГ. FREE SALE CERTIFICATE) ПРЕДМЕТА ОПШТЕ УПОТРЕБЕ**

**(Сл. гласник РС бр. 49/19)**

**Основни текст на снази од 16/07/2019 , у примени од 16/07/2019**

**Предмет**

**Члан 1.**

Овим правилником ближе се прописује образац потврде о здравственој исправности (енг. Health Certificate) и потврде о слободној продаји (енг. Free Sale Certificate) предмета опште употребе који се извозе.

**Члан 2.**

Појмови употребљени у овом правилнику имају следеће значење:

1) Потврда о здравственој исправности (енг. Health Certificate) јесте потврда о здравственој исправности, односно безбедности предмета опште употребе којом се потврђује да је предмет опште употребе произведен у Републици Србији у регистрованом објекту за производњу предмета опште употребе који је под надзором санитарне инспекције и да су испуњени услови наведени у потврди;

2) Потврда о слободној продаји (енг. Free Sale Certificate) јесте потврда која потврђује да се предмет опште употребе налази у продаји на тржишту Републике Србије, било да је произведен у Републици Србији или да је увезен из друге земље.

**Врсте потврда које издаје санитарни инспектор у складу са Законом о предметима опште употребе**

**Члан 3.**

У складу са законом којим се уређује област предмета опште употребе, санитарни инспектор може издати потврду о здравственој исправности и потврду о слободној продаји.

**Члан 4.**

Потврда о здравственој исправности и потврда о слободној продаји се издају на обрасцу у складу са одговарајућим међународним стандардима.

Образац потврде из става 1. овог члана издаје се на српском и енглеском језику, као и на другом страном језику у складу са потписаним међународним споразумом у области здравствене исправности, односно безбедности предмета опште употребе између Републике Србије и стране земље.

Образац потврде о здравственој исправности ( Прилог 1 ) и образац потврде о слободној продаји ( Прилог 2 ) одштампани су уз овај правилник и чине његов саставни део.

**Потврда о здравственој исправности и потврда о слободној продаји**

**Члан 5.**

Потврда о здравственој исправности и потврда о слободној продаји се издаје на захтев субјекта у пословању предметима опште употребе, на обрасцима који су као Прилог 3. и Прилог 4. одштампани су уз овај правилник и чине његов саставни део.

Уз захтев из става 1. овог члана субјекат у пословању предметима опште употребе прилаже следеће доказе:

1) фотокопију решења о упису у Регистар Агенције за привредне регистре Србије или фотокопију последње промене у Агенцији за привредне регистре Србије;

2) спецификацију производа који се извозе (у 2 примерка);

3) стручно мишљење и аналитички извештај овлашћене и акредитоване лабораторије о здравственој исправности, односно безбедности производа;

4) доказ о уплати трошкова поступка издавања потврде о здравственој исправности у складу са законом којим се уређују републичке административне таксе.

**Члан 6.**

Потврда о здравственој исправности и потврда о слободној продаји важи до истека рока употребе производа предмета опште употребе за које је издата, а најдуже 12 месеци од дана издавања.

**Ступање на снагу**

**Члан 7.**

Овај правилник ступа на снагу осмог дана од дана објављивања у "Службеном гласнику Републике Србије".

Број 110-00-292/2019-10   
У Београду, 28. јуна 2019. године

Министар,   
др Златибор Лончар, с.р.

[© Cekos In, Beograd, www.cekos.rs](http://www.cekos.rs/)